钦定古今图书集成/明伦汇编/氏族典/第284卷 > 黄葆光
## 钦定古今图书集成/明伦汇编/氏族典/第284卷 > 黄葆光

按《宋史黄葆光传》：“葆光，字元晖，徽州黟人。应举不第，
以从使高丽得官，试吏部铨第一，赐进士出身。由徐
州司理参军为太学博士，迁秘书省校书郎，擢监察
御史。左司谏蔡京怒其异己，密白帝，徙葆光符宝郎。
省吏醵钱入宝箓宫，作千道斋报上恩。帝思其忠，明
年，复拜侍御史。京权势震赫，举朝结舌，葆光独力攻”
之。京惧，中以他事，贬知昭州立山县。又使言官论其
附会交结，泄漏密语，诏安置昭州。京致仕，召为职方
员外郎，改知处州。州当方腊残乱之后，尽心牧养，民
列上其状，加直秘阁，卒。葆光善论事，会文切理，不为
横议所移，时颇推重。